Kathrin Schmidt

Kathrin Schmidt (sündinud 12. märtsil 1958 Gothas) on saksa kirjanik.

Schmidt elas algul Gothas ja alates 1964. aastast Waltershausenis. Pärast keskkooli õppis ta aastatel 1976–81 Jena ülikoolis ja sai diplomi psühholoogias. Seejärel töötas ta 1981–82 Leipzigi ülikoolis assistendina ja Berliinis Rüdersdorfi kreisihaiglas lastepsühholoogina. 1986–87 läbis ta Leipzigis Johannes Becheri nimelises kirjandusinstituudis erikursuse. Pärast seda tegutses ta Ida-Berliini ümarlauas ning 1990–91 naisteajakirja Ypsilon toimetajana. Aastani 1993 töötas ta Berliini Võrdleva Sotsiaalse Uuringu Instituudi teadusliku kaastöölisena. Alates 1994. aastast on ta vabakutseline kirjanik. Ta on Saksamaa PEN-klubi liige.

Kathrin Schmidt hakkas juba teismelisena luulet kirjutama ja avaldama. Tema luuletusi iseloomustab täpne rütm, jõuline tundeline kõne ja sagedane sõnamängude kasutamine. Tema romaane on nende rikkaliku sündmustiku tõttu mõnikord maagiliseks realismiks nimetatud. Kathrin Schmidt on ülevoolava kujutlusvõimega jõuline kirjanik, keda kriitikud on võrrelnud varase Irmtraud Mogneri ja Günter Grassiga.Wolfgang Beutin jt. "Deutsche Literaturgeschichte. Von den Anfängen bis zur Gegenwart", 6. Aufl., Metzler, Stuttgart 2001, lk 686.

Seni on tema suurim kirjanduslik saavutus autobiograafiliste sugemetega romaan "Sa ei sure". Autor kirjeldab selles kirjaniku Helene haiguse ja paranemise lugu. Helenet tabas rabandus, mis võttis temalt kontrolli tema keha ja kõnevõime üle, ning ta peab uuesti kõnelema õppima.

Kathrin Schmidt elab Berliinis Mahlsdorfis. Ta on abielus ja viie lapse ema.

Eesti keeles ilmunud teosed
"Sa ei sure", Eesti Raamat 2010, saksa keelest tõlkinud Piret Pääsuke. ISBN 9789985658642

Viited

Välislingid
Kaarel Kressa, Pärast ajurabandust puslet kokku pannes, Eesti Päevaleht, 6. mai 2011

Kategooria:Saksa kirjanikud
Kategooria:Sündinud 1958